На основу члана 11. Закона о финансијској подршци породици са децом ("Службени гласник РС", бр. 113/17 и 50/18 ) и члана 37. Статута Града Ниша ("Службени лист Града Ниша", бр.88/08, 143/16 и 18/19),

Скупштина Града Ниша, на седници одржаној \_\_\_\_\_\_\_\_\_\_\_\_ године,

 доноси

**ОДЛУКУ О ИЗМЕНAMA И ДОПУНAMA ОДЛУКЕ О ФИНАНСИЈСКОЈ ПОДРШЦИ ПОРОДИЦИ СА ДЕЦОМ НА ТЕРИТОРИЈИ ГРАДА НИША**

**Члан 1.**

У Одлуци о финансијској подршци породици са децом на територији Града Ниша („Службени лист Града Ниша“, бр.47/19-пречишћен текст) у члану 4. тачка 5. мења се и гласи:

 „5. Једнократна новчана помоћ за прворођену девојчицу и прворођеног дечака у Новој години;“.

**Члан 2.**

 У члану 4. после тачке 10. додаје се тачка 11. и гласи:

„11. Право на новчану помоћ за лечење обољења, стања или повреда које се не могу успешно лечити у Републици Србији“.

**Члан 3.**

Назив поднаслова „ 5. Једнократна новчана помоћ за прворођено дете у Новој години“, мења се и гласи:

„**5. Једнократна новчана помоћ за прворођену девојчицу и прворођеног дечака у Новој години**“

**Члан 4.**

Члан 18. мења се и гласи:

 „**Члан 18.**

 Прворођена девојчица и прворођени дечак на Гиниколошко-акушерској клиници у Нишу у Новој години, стичу право на једнократну новчану помоћ без обзира где мајке деце имају пребивалиште.

 Једнократне новчане помоћи у износу од по 100.000,00 динара, у име Града, уручује Градоначелник мајкама прворођене деце.“

**Члан 5.**

После члана 36. додаје се поднаслов 11. који гласи:

„**11. Право на новчану помоћ за лечење обољења, стања или повреда које се не могу успешно лечити у Републици Србији.**“

**Члан 6.**

 После поднаслова „11. Право на новчану помоћ за лечење обољења, стања или повреда које се не могу успешно лечити у Републици Србији“ додају се нови чланови 37. и 38. који гласе:

„ Члан 37.

 Ово право остварује се на основу захтева родитеља, односно старатеља или другог законског заступника са документацијом потребном за остваривање права поднетом Министарству здравља, а у складу са дефинисаним поступком, на основу Процедура којима се уређују ближи услови, начин и поступак доделе средстава из буџетског фонда за лечење обољења, стања или повреда, које се не могу успешно лечити у Републици Србији, а које утврђује министар здравља.

Члан 38.

Градско веће Града Ниша ће за сваку буџетску годину доносити решење којим ће дефинисати износ средстава за ову намену, усаглашавајући потребе породица са децом за овом врстом финансијске подршке са финансијским могућностима града.“

**Члан 7.**

 Ова одлука ступа  на снагу осмог дана од дана објављивања у „Службеном листу Града Ниша“.

Број

У Нишу,\_\_\_\_\_\_\_\_\_2020. године

**СКУПШТИНА  ГРАДА  НИША**

                                                                                **ПРЕДСЕДНИК**

Мр Раде Рајковић

 **О  б  р  а  з  л  о  ж  е  њ  е**

 Закон о финансијској подршци породици са децом  („Службени гласник РС“ број 113/17 и 50/18) је предвидео могућност да АП Војводина, град или општина могу да утврде и друга права различита од права утврђених тим законом, ако обезбеде средства за њихово финансирање.

           Град Ниш је у складу са тиме, као и у складу са  Одлуком о финансијској подршци породици са децом на територији Града Ниша („Службени лист Града Ниша“, бр.47/2019 – пречишћени текст), у даљем тексту Одлука, регулисао видове финансијске подршке, услове, процедуре и надлежности под којим могу  да се остваре дефинисана права из области пронаталитетне политике и проширених видова права из области друштвене бриге о деци и финансијске подршке од стране локалне самоуправе породицама са децом на територији града Ниша.

 Једно од тих права је и право на једнократну новчану помоћ у износу од 100.000,00 динара за прворођену децу у Новој години. Ово право до сада је могло да добије прворођено дете без обзира на пол. Изменом одлуке која је раније предвиђала 50.000,00 динара за прворођено дете у Новој години ово право се проширује и по 100.000,00 динара добиће прворођена девојчица и прворођени дечак у Новој години. Ово је још један пример како локална самоуправа брине о пронаталитетној политици и о најмалђим нашим суграђанима као и породицама којима је у тренутку рођења детета фнансијска помоћ неопходна.

 Изменом је обухваћен члан 4. тачка 5. тако што је проширен број корисника, уместо прворођеног детета у Новој години, једнократна помоћ се даје за прворођену децу, девојчицу и дечака рођене у Гиниколошко-акушерској клиници у Нишу. У члану 18. измењена је висина помоћи од 50.000,00 РСД на 100.000,00 РСД по детету.

 Средства за ову намену планирана су у Разделу бр. 4, Глава 4.1, Програм 11, Програмска активност 0901-0006, Функција 040, Позиција 111/1 Једнократна новчана помоћ за прворођено дете.

 Допунама Одлуке, у члану 5. тачка 11. дефинише се увођење новог права на новчану помоћ за лечење обољења, стања или повреда које се не могу успешно лечити у Републици Србији.

 Буџетски фонд за лечење оболења, стања или повреда које се не могу успешно лечити у Републици Србији основан је Одлуком о отварању Буџетског фонда за лечење обољења, стања или повреда које се не могу успешно лечити у Републици Србији („Службени гласник РС“, бр. 92/14, 122/14 и 131/14-испр.), у циљу обезбеђивања додатних финансијских средстава за лечење пацијената за које Републички фонд за здравствено осигурање не може да обезбеди довољан износ за лечење тих обољења од уплате доприноса за обавезно здравствено осигурање и из других извора финансирања у складу са законом. Овај фонд се финансира из апропријација обезбеђених у оквиру буџета за текућу годину, донација, легата, поклона и других наменских прихода, и других јавних прихода.

Средства која се налазе на рачуну Буџетског фонда се користе за лечење обољења, стања или повреда и лечење оболелих од одређених врста ретких болести које су излечиве, а које се не могу успешно лечити у Републици Србији, као и за обезбеђивање средстава за постављање дијагнозе за децу до 18 година, ако у Републици Србији није могуће поставити дијагнозу.

 Средства за ову намену обезбедиће се у буџетској 2020. години, а на основу потреба породица за децом за ову врсту подршке и финансијских могућности Града.

 Имајући у виду локална самоуправа брине о пронаталитетној политици и о најмалђим нашим суграђанима као и породицама којима је у тренутку рођења детета финансијска помоћ неопходна, као и да је потребно обезбеди додатна средства као финансијску помоћ породицама за лечење оболелих од одређених врста ретких болести које се не могу успешно лечити у Републици Србији и за које Републички фонд за здравствено осигурање не може да обезбеди довољан износ средстава, а да је интерес Града да се помогне породицама са децом и младима оболелим од тешких болести које се не могу успешно лечити у Републици Србији, предлаже се Скупштини Града Ниша да донесе предложену одлуку.

 Секретар

 Мирјана Поповић